題曾見卓此君軒
作者：曾丰
朝代：宋

paragraphs: 衣冠濟濟友若昆，詩書纚纚子若孫。
容有玉立人照門，得無玉立物照軒。
軒外清凉別乾坤，一點塵俗不得干。
其間蓋有此君存，此君根性抱歲寒。
初交可作久要看，主人對之忘朝昏。
茶鼎烟中鑪薰燔，酒尊陰裏書帙翻。
坐探物初窮道原，中有所得不自尊。
與此君結終身歡，莫逆之意寓不言。
行藏相約無背轅，數猶未偶姑屈蟠。
峻節孤標老丘園，天假其時忽騰掀，鳳鳴龍化駭聽觀。
功成不受聲利吞，白雲深處同歸根。